Diari Oficial de la Generalitat Valenciana


Sumari del DOGV 8272, del 12-04-2018 (2018/2766)

Bases de la convocatòria per a la constitució d'una borsa de treball per a efectuar la contractació temporal de coordinador/a de l'escola d'estiu.
--------------------------------------------------------------------------------------------------------------------------------------------------

### Dades del document

Número de DOGV
:   8272

Data del DOGV
:   12-04-2018

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2018/2766


Data del document
:   12-03-2018

Organisme emissor
:   Ajuntament de Montserrat

Tipus de document
:   Anunci

Descriptors 

:   * Montserrat
    * concurs administratiu

Bases de la convocatòria per a la constitució d'una borsa de treball per a efectuar la contractació temporal de coordinador/a de l'escola d'estiu. [2018/2766]  
Primera. Objecte de la convocatòria  
La present convocatòria té com a objecte la constitució d'una borsa de treball per a efectuar la contractació temporal de coordinador/a de l'escola d'estiu de l'Ajuntament de Montserrat.  
Els treballs es desenvoluparan mitjançant un contracte laboral, de caràcter temporal, a temps parcial, durant el període comprés des de la finalització del curs escolar fins a l'inici del següent curs escolar, i estaran supervisats per la funcionària competent.  
La jornada laboral serà de 25 hores setmanals, de dilluns a divendres, i el salari serà el que dispose el conveni del sector en vigor, inclosa la part proporcional de pagues extres i vacances.  
  
Segona. Normativa aplicable  
La present borsa de treball es regirà preferentment pel contingut de les presents bases i, en allò no previst, pel que disposa la normativa estatal i autonòmica aplicable.  
  
Tercera. Requisits dels aspirants  
Les persones aspirants que desitgen participar en la convocatòria hauran de reunir els requisits següents:  
a) Tindre la nacionalitat espanyola o, d'acord amb el que estableix la Llei 17/1993, de 23 de desembre, sobre l'accés a determinats sectors de la funció pública dels nacionals de la resta d'estats membres de la Unió Europea, tenir la nacionalitat d'un país membre d'aquesta o la de qualsevol d'aquells estats als quals, en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de treballadors i treballadores en els termes en què aquesta es troba definida en el Tractat Constitutiu de la Unió Europea.  
  
b) Tindre complits els 16 anys d'edat i no excedir de l'edat màxima de jubilació forçosa.  
c) Estar en possessió del títol de Graduat en ESO o equivalent, o en condicions d'obtindre'l en la data en què finalitze el termini de presentació d'instàncies.  
d) Estar en possessió del títol d'animadora o animador juvenil (AJ) obtés a través d'alguna de les entitats acreditades oficialment.  
e) Estar en possessió del títol de grau mitjà de coneixements de valencià (C1) expedit per la Junta Qualificadora, o complir les condicions per a obtindre'l en la data en què acabe el termini de presentació d'instàncies, o la realització d'un exercici de coneixements de valencià del mateix nivell.  
f) No patir cap malaltia ni estar afectat per cap limitació física o psíquica incompatible amb l'exercici de les funcions pròpies de la categoria convocada, o que les impossibilite.  
g) No haver estat sotmés o sotmesa a separació del servei a l'administració pública en virtut d'expedient disciplinari ferm, ni inhabilitació o suspensió per a l'exercici de funcions públiques.  
h) No estar sotmesa o sotmés a causa d'incapacitat o incompatibilitat d'acord amb la legislació vigent en el moment de la data de presa de possessió.  
  
Quarta. Sol·licitud de participació: forma i terminis  
Les bases íntegres es publicaran en el Diari Oficial de la Generalitat Valenciana, així com en el tauler d'anuncis de la seu electrònica de l'Ajuntament i en la web municipal www.montserrat.es.  
El termini per a la presentació de les instàncies serà de 10 dies hàbils a partir de la data de publicació de l'extracte d'anunci de la convocatòria en el Butlletí Oficial de la Província de València.  
Les persones interessades a participar en la convocatòria hauran d'omplir i presentar el model d'instància general de l'Ajuntament indicant la participació en aquesta borsa, al Registre General d'aquest, o bé podran presentar-la en els llocs que determina l'article 16 de la Llei 39/2015, d'1 d'octubre, del procediment administratiu comú de les administracions públiques (LPACAP).  
  
Si no s'entrega la sol·licitud al Registre General de l'Ajuntament de Montserrat, s'haurà d'enviar escanejada la sol·licitud presentada amb el segell datat del dia de la presentació a avk@ubdstxbdgx.mp dins del termini de presentació d'instàncies.  
A la instància s'haurà d'adjuntar la documentació necessària per a acreditar els requisits d'accés, que haurà de ser original per al seu escaneig i/o fotocòpies compulsades:  
- DNI o, si escau, passaport o document d'identificació equivalent.  
  
- Titulació exigida.  
- Curriculum vitae.  
- Vida laboral, certificats i contractes dels treballs realitzats a puntuar.  
- Titulacions i mèrits a valorar.  
- Certificat negatiu del registre central de delinqüents sexuals.  
Els mèrits i les circumstàncies que al·leguen les persones aspirants hauran d'entendre's referits al dia que finalitze el termini de presentació d'instàncies.  
A més a més, hauran de presentar un projecte proposta d'activitats a desenvolupar a l'escola d'estiu, per a infants d'entre 1 i 12 anys, a l'efecte de la seua baremació, que no podrà excedir de 10 fulls a doble cara, Arial 11 i interlineat senzill.  
  
Cinquena. Llista d'admesos i exclosos  
El cinqué dia hàbil després de la finalització del termini de presentació d'instàncies, es publicarà en el tauler d'anuncis de la seu electrònica i a la web municipal les llistes provisionals de persones aspirants, admeses i excloses.  
Es concedirà a les persones interessades un termini de tres dies hàbils per a presentar les reclamacions corresponents, les quals seran resoltes per la comissió avaluadora en un termini no superior a tres dies hàbils.  
Una vegada resoltes les reclamacions individuals, es faran públiques les llistes definitives de persones aspirants admeses.  
En la mateixa resolució en què s'aprove definitivament la llista de persones aspirants admeses i excloses, es fixarà la composició del tribunal qualificador a l'efecte de poder promoure, en cas que siga procedent, la recusació dels seus membres; i també les dates per a realitzar l'examen de nivell de valencià i per defendre el projecte. La resolució s'anunciarà en el tauler d'anuncis d'aquestaAjuntament a la seua seu electrònica i al portal de transparència.  
  
Sisena. Tribunal qualificador  
L'alcalde designarà, mitjançant resolució, el tribunal qualificador, integrat pels membres següents:  
President/a: un/a empleat/da públic/a de la mateixa o superior categoria que se selecciona.  
Vocals: dos treballadors/es, personal laboral, de la mateixa o superior categoria que se selecciona.  
Secretari/ària general de l'Ajuntament de Montserrat o funcionari/ària en qui delegue.  
Secretari/ària: un/a funcionari/ària de carrera de l'Ajuntament de Montserrat, qui actua amb veu i vot.  
El tribunal qualificador no podrà constituir-se ni actuar sense l'assistència com a mínim de la meitat més u dels seus membres, sent imprescindible la del president o presidenta, i la de la secretària o secretari, o de qui legalment els substituïsquen.  
  
Setena. Procediment de selecció  
El procediment de selecció es durà a terme mitjançant el sistema de concurs oposició.  
  
I. Fase d'oposició:  
Consistirà en una entrevista i defensa del projecte proposta presentat relatiu a les activitats a desenvolupar a l'escola d'estiu. La puntuació d'aquest serà de 10 punts com a màxim, sent necessari obtindre un mínim de 5 punts en el projecte per a passar a la fase de concurs. Es valorarà que fomente valors mediambientals i socials, i tradicions, història i jocs locals.  
Exercici a realitzar per a qui no presente títol de grau mitjà de coneixements de valencià de caràcter obligatori i eliminatori: consistirà a realitzar un examen oral i escrit sobre coneixements de valencià de nivell mitjà (C1), segons els criteris utilitzats per la Junta Qualificadora de Coneixements del Valencià, i les necessitats de comprensió i expressió corresponents al lloc de treball, en un període màxim d'1 hora i 15 minuts. La qualificació d'aquest exercici serà d'apte o no apte.  
  
  
II. Fase de concurs:  
- Experiència (8 punts com a màxim): seran puntuades les activitats relacionades amb la coordinació d'escoles d'estiu o campaments demostrades amb els certificats o contractes corresponents.  
Per al supòsit que no s'acredite la totalitat del campament o escola, es puntuarà proporcionalment als dies treballats.  
Baremació:  
Per escoles d'estiu:  
· Per cada una completa d'un mes de durada: 0,25 punts  
· Per cada dia a jornada completa: 0,02  
· Per feines que no arriben a la jornada completa: 0,0125  
  
Per campaments:  
· Per cada campament de 15 dies complets: 0,15 punts  
· Per cada dia a jornada completa: 0,01  
· Per feines que no arriben a la jornada completa: 0,0115  
  
- Formació (5 punts com a màxim). Tots els mèrits acadèmics acreditatius hauran d'haver estat expedits per universitats espanyoles i degudament reconeguts. Únicament es valorarà el títol superior que s'haja obtingut:  
· Per tindre la diplomatura o llicenciatura relacionada amb les àrees educatives: 1 punt.  
· Per tindre, dins dels cicles formatius, titulació de tècnic/a superior en Animació sociocultural, en integració social o en educació infantil: 0,75 punts.  
· Per tindre la titulació de monitor/a de temps lliure (MTL), homologada per l'IVAJ, 0,25 punts.  
· Per cursos relacionats amb l'animació sociocultural:  
Cursos relacionats de fins a 25 hores: 0,05 punts  
Cursos relacionats de més de 25 hores i fins a 50 hores: 0,1 punts  
Cursos relacionats de més de 50 hores i fins a 100 hores: 0,2 punts  
  
Cursos relacionats de més de 100 hores: 0,3 punts  
Coneixements de valencià a acreditar amb certificat expedit per la Junta Qualificadora de Coneixements de Valencià o certificat d'equivalència als graus que s'indiquen, expedit per la institució educativa competent. Únicament es valorarà el títol superior que s'haja obtingut:  
Grau superior: 0,5 punts  
  
Coneixements d'anglés a acreditar amb certificat expedit per l'escola oficial d'idiomes, altres entitats reconegudes oficialment o certificat d'equivalència als graus que s'indiquen, expedit per la institució educativa competent. Únicament es valorarà el títol superior que s'haja obtingut:  
B1: 0,25 punts  
B2: 0,50 punts  
C1: 1 punt  
C2: 1,5 punts  
La puntuació màxima per a la fase de concurs és de 15 punts.  
La qualificació final serà la suma dels punts obtinguts d'ambdues fases, podent obtindre una puntuació màxima de 25 punts.  
En cas d'empat entre algunes de les persones aspirants, es resoldrà atenent, en primer lloc, la puntuació obtinguda en l'apartat de l'experiència i en segon lloc, la puntuació obtinguda en la fase d'oposició. Si persistira la situació d'empat, aquest es resoldrà mitjançant la celebració d'un sorteig.  
  
Huitena. Relació de persones aprovades  
El tribunal qualificador elevarà a l'alcalde president de la corporació la llista junt amb l'acta de l'última sessió, en la qual hauran de figurar les persones aspirants que havent superat les proves queden incloses en la borsa de treball per a posteriors contractacions laborals temporals.  
  
Aquelles que no reunisquen els requisits exigits, no podran ser contractades i quedaran anul·lades totes les actuacions, sense perjudici de la responsabilitat en què hagueren pogut concórrer per falsedat en la seua instància.  
  
Novena. Borsa de treball i vigència  
L'Alcaldia dictarà resolució per la qual formarà la borsa de treball, de conformitat amb la llista elevada pel tribunal.  
La present borsa de treball tindrà una vigència d'un any, i podrà ser prorrogada fins a un total d'un any més en el cas que no fóra aprovada una borsa nova.  
  
Desena. Contractacions laborals temporals  
Les telefonades per a formalitzar les oportunes contractacions s'efectuaran amb rigorositat respecte a l'ordre de prelació establert en la borsa de treball.  
Des de l'acceptació formal, la persona seleccionada deurà presentar en un termini de 30 dies la programació d'activitats definitiva defensada a la fase d'oposició, dirigida a xiquets i xiquetes d'1 a 12 anys, incloent llistat i cost aproximat del material necessari per a realitzar les activitats programades.  
Abans de la formalització del contracte de treball l'Ajuntament es reserva el dret a efectuar un reconeixement mèdic a la persona seleccionada, a fi de constatar la seua aptitud física per al treball.  
La borsa de treball se subjectarà a les regles següents:  
1. La persona a contractar disposarà d'un termini màxim de cinc dies hàbils des de la crida per a presentar la documentació original acreditativa del compliment dels requisits exigits en la base tercera, si no estan ja en possessió de l'Ajuntament. En el supòsit de no presentar-la en el termini indicat, s'entendrà que rebutja l'oferta i se situarà al final de la llista de persones inscrites. Si el rebuig s'efectua dues vegades consecutives, serà exclosa de la borsa.  
2. En aquells casos en què es rebutge l'oferta al·legant incapacitat laboral transitòria o maternitat, se'ls mantindrà l'ordre que originalment ocupaven en la borsa. La concurrència d'aquestes causes haurà de quedar suficientment acreditada per qualsevol mitjà admissible en dret.  
  
3. Qui haja estat contractat, una vegada cessat, tornarà a ocupar el mateix lloc que tenia a la borsa.  
  
Onzena. Resolució de dubtes  
El tribunal queda autoritzat per resoldre els dubtes que es presenten, interpretar les bases d'aquesta convocatòria i adoptar els acords necessaris per al bon ordre del procés selectiu.  
  
Dotzena. Recursos  
Les presents bases vinculen l'Ajuntament, el tribunal i les persones que participen en les proves selectives. Tant les bases com tots els actes administratius que es deriven de la convocatòria i de l'actuació del tribunal podran ser impugnats per les persones interessades en els casos, terminis i forma establits en la Llei 39/2015, d'1 d'octubre, del procediment administratiu comú de les administracions públiques (LPACAP).  
  
Contra aquestes bases, que posen fi a la via administrativa, podrà interposar, alternativament, o recurs de reposició potestatiu, en el termini d'un mes a comptar des de l'endemà de la publicació d'aquestes bases al DOGV, davant de l'Alcaldia d'aquest ajuntament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques (LPACAP); o recurs contenciós administratiu davant dels jutjats contenciosos administratius de la província de València, en el termini de dos mesos a comptar des de l'endemà de la publicació d'aquestes bases al DOGV, de conformitat amb l'article 46 de la Llei 29/1998, de 13 de juliol, de la jurisdicció contenciosa administrativa. Si s'optara per interposar el recurs de reposició potestatiu, no podrà interposar recurs contenciós administratiu fins que aquell siga resolt expressament o s'haja produït la seua desestimació per silenci.  
Així mateix, podrà interposar qualsevol altre recurs que considere pertinent.  
  
Montserrat, 12 de març de 2018.- L'alcalde: Josep M. Mas i Garcia.